VGs håndballjournalist kommenterer: OL-plass vil være større enn EM-bragden
Etter mitt skjønn vil en OL-plass være enda større enn 4. plassen i EM. Norge har ikke vært med i håndballens aller gjeveste turnering på 44 år og nå står bare Kroatia mellom dette laget og spillernes største drøm: OL-deltagelse. Les saken: Lukter stranden på Copacabana Naturligvis en voksen oppgave å slå ut OL-vinneren fra 2004 og 1996. Men langt fra umulig søndag kveld. Kroatene viste svakheter både i angrep og forsvar da de tapte med fire mål mot Danmark fredag. Det var en klar forskjell på lagene. Mot Norge var Danmark – til sammenligning – nesten aldri i førersetet. Laget fra den andre siden av Skagerrak var nemlig nærmest seieren i Herning. Sander Sagosen og Christian O'Sullivan viste lagspill av verdensklasse. Espen Lie Hansens trykk holdt på å velte den dobbelte europamesteren. Han traff ikke på alt, men påvirket denne kampen like mye som superstjernen Mikkel Hansen. Magnus Jøndal hadde den store muligheten til å avgjøre alt, men nølte et lite tidel før han passerte det store, svarte skjegget til Jesper Nøddesbo i kontringen minuttet før slutt. Dermed ble bevegelsen ikke perfekt inn i selve skuddet. Som Niklas Landins lange arm reddet med en klasseredning. Sjekk håndballguttas iskalde triks Danmark hadde den beste keeperen selv om Espen Christensen også vartet opp med en redning i sluttminuttet. Landin reddet et dansk poeng og en sikker OL-plass. Søndag slår de med 90 prosents sikkerhet Bahrain. Norge-Kroatia? Fordel Norge. Glem bronsefinalen i EM. Den vant Kroatia enkelt i en kamp hvor Norge hadde mistet energien. Bjarte Myrhol var syk og Sander Sagosen spilte fantastisk nok med brudd i hånden. Det svekket ham noen prosent. I denne kampen skal han sette fart på et Norge som kan slå større og tyngre Kroatia nettopp på tempoet. Som de gjorde både i gruppespillkampen i EM og i kvalikbragden på hjemmebane. Kroatia er et lag som passer Norge godt. Det så bare ikke slik ut i bronsefinalen i Krakow. Dessuten har Norge det beste utgangspunktet. Et poeng holder – uten at det er noe å flyte på i håndball. Fikk du med deg? Sagosen angrer ikke EM-bråket Men noen storfavoritt er Norge naturligvis ikke i denne kampen. Det er fortsatt slik at denne våren kan ende i null og niks og et mesterskapsvakuum på halvannet år. VM-kvaliken mot Slovenia i juni er alt annet enn en walkover. Slovenerne er i ferd med å fjerne Spania fra OL, men tapte med ett mål for Sverige i et minst like stort drama i OL-kvaliken lørdag kveld. Det hadde vært bra kjipt om denne utviklingen skulle bli satt på vent helt til 2018. Christian Berge og Glenn Solberg har skapt en medaljekandidat som bør være med i alle mesterskap. Jeg tror det blir samba i august.
(Danmark-Norge 25-25) Denne kampen var like fantastisk som den var dramatisk. Håndballgutta fortsetter bare sin enorme utvikling. Sommeren bør ende i Rio.